Neil Lennon este tot mai aproape de a deveni noul antrenor al celor de la Rapid din sezonul viitor. Nord-irlandezul a ajuns deja în România, la București, pentru a pune la punct ultimele detalii contractuale cu formația din Giulești. Fostul tehnician al celor de la Celtic va avea un salariu de 50.000 euro pe lună, urmând să devină cel mai bine plătit antrenor din Superliga.
„Cobra” a fost invitat în cadrul emisiunii FANATIK SUPERLIGA, emisiune care este live în fiecare zi de luni, marți și vineri, de la ora 10:30, pe site-ul FANATIK.RO, unde a vorbit despre venirea lui Neil Lennon la Rapid.
Jucătorul care a făcut istorie în tricoul Valenciei este de părere că doar timpul va decide dacă alegerea lui Dan Șucu, patronul clubului din Giulești, a fost sau nu inspirată.
„Timpul o să demonstreze ce poate Neil Lennon în România. Deja a început să fie criticat, cum a fost și Răzvan în Grecia. Și eu, când am ajuns la Valencia, am fost doar criticat.
Toată lumea se aștepta la un transfer cu nume, pentru că a plecat Romario, și m-am dus eu, un român de la Galatasaray.
Inclusiv la prima conferință am zis că vom vedea în timp ce pot să ofer pentru această echipă. S-a dovedit că am fost un transfer bun.
Am avut o discuție cu domnul Șucu. M-am întâlnit cu el, din greșeală, într-un restaurant. Mi-a zis acum 10 zile că o să vină un antrenor străin”, a declarat Adrian Ilie la FANATIK SUPERLIGA.
Fostul atacant al echipei naționale a dezvăluit că principalul motiv pentru care Dan Șucu a ales să-l numească pe Neil Lennon antrenor la Rapid, este acela că nord-irlandezul este singurul tehnician din lista finanțatorului care poate să se impună la clubul din Giulești.
„El crede că doar un antrenor străin se poate impune la Rapid. E singurul care poate să impună respect, disciplină. Exact cum face un antrenor din afară.
Diferența este foarte mare între antrenorii români, care sunt aici, și antrenorii care vin de afară. Jucătorul are mai mult respect pentru un străin decât un român. Mai ales în vestiarul Rapidului.
Eu sper să-i funcționeze lui Șucu și Rapid să se bată la titlu”, a mai spus Adrian Ilie la FANATIK SUPERLIGA.